Med en "fælles og dygtig indsats" har danske soldater formentlig afværget konkrete piratangreb på skibe i Guineabugten, siger Mette Frederiksen. Meldingen kommer på et pressemøde på dagen, hvor Forsvaret meddelte, at danske frømænd onsdag dræbte fire pirater syd for Nigerias kyst. - Der er tale om en alvorlig hændelse. Det er aldrig ønskeligt, at menneskeliv går tabt. Men heldigvis er ingen danske soldater eller øvrig besætning kommet til skade, siger hun. Statsministeren siger, at hun netop har talt med kaptajnen på fregatten Esbern Snare, som missionen udgik fra. - Min taknemlighed og varmeste tanker går til alle derude, det har været nogle uhyre vanskelige og vanskelige timer. - Til deres pårørende hjemme i Danmark: I kan være stolte af jeres udsendte, siger Mette Frederiksen. På besøg i disse dage I disse dage er statsminister Mette Frederiksen (S) og Venstre-formand Jakob Ellemann-Jensen på besøg i området. Blandt andet for at besøge det danske piratmission i Guineabugten. Mette Frederiksen siger, at det planlagte besøg på fregatten Esbern Snare nu er aflyst. Et bredt flertal i Folketinget står bag aftalen om at sende Esbern Snare til Guineabugten, der har været hårdt ramt af pirateri. Her skal de beskytte handelsskibe. Under angrebet onsdag kom de danske frømænd i ildkamp med i alt otte pirater. Her endte fire pirater med at dø, og en kom til skade, mens ingen danskere blev såret. På pressemødet bliver statsministeren spurgt til, om de danske soldater er sendt på en farligere mission, end Folketinget havde regnet med. - Det korte svar er nej, svarer hun. - Vi har vist, at der har været en risiko. Beslutningen er truffet med åbne øjne. Vi kan kun garantere sikkerheden for danske skibe og besætninger, for internationale skibe og internationale besætninger, hvis vi er til stede.
Jakob Ellemann-Jensen (V) og Mette Frederiksens besøg på Esbern Snare er nu aflyst.